钦定古今图书集成/明伦汇编/官常典/第357卷 > 周冕
## 钦定古今图书集成/明伦汇编/官常典/第357卷 > 周冕

按《明外史》本传：“冕，资县人，嘉靖二十年进士。授太常
博士，擢贵州道试御史。重建太庙成，奉安神主。帝将
遣官代祭，御史鄢懋卿言其不可。帝怒，降手诏数百
言谕廷臣，且言更有胁君取誉者，必罪不宥。举朝悚
息，无敢复言。冕独抗章争之，帝震怒，立下冕诏狱搒
掠，终以其言直，释还职。是时太子生十一年矣，犹未”
出阁讲学。冕极言谕教不可缓，请早降纶言，慎选侍
从。帝又大怒，谪云南通海县典史。冕虽远窜，意慷慨
无所屈，数迁至武选郎中。杨继盛劾严嵩及严效忠冒功事，语侵欧阳必进。必进奏辩，章下兵部。冕上言：
“臣奉诏检得二十七年通政司状，效忠年十六，因武
会试未第，咨两广军门听用。已而必”进及总兵官陈
圭奏“黎贼平，遣效忠报捷，授锦衣试所镇抚。未逾月，
严鹄言兄效忠曾斩首七级，并功加赏，应得署副千
户。今效忠身抱痼疾，鹄请代职。臣心疑其伪，方将核
实以闻。嵩子世蕃乃自创一槁付臣，属臣依违题覆。
臣观其槁，率诞谩舛戾，请得一一折之。如效忠曾中
武举，何初无本籍起”送文牒，今又称民人，而不言武
举？如效忠果鹄之兄，世蕃之子，则世蕃数子俱幼，未
有名效忠者。如效忠果斩首七级，则当时状称年止
十六，岂能赴战？何军门诸将俱未闻斩获功，独宰相
一孙乃骁勇冠三军？如曰效忠对敌，胫臂受创，计临
阵及差委，相去未一月，何以万里军情即能驰报？如
曰“效忠到京，以创甚疾故，何以鹄代职之日，止告不
能受职？如曰效忠镇抚当代，则奏捷，功止及身，例无
传袭；如曰效忠功当并论，例先奏请。何止用通状而
逼令司官奉行？臣悉心廉访，初未有名效忠者赴军
门听用，鹄亦非效忠亲弟，其姓名乃诡设首级，亦要
买，而非有纤毫实迹也。必进既嵩乡曲，圭又世蕃姻
亲，依阿朋比，共为欺罔。臣如不言，陛下何从知其奸？
且自累朝以来，未闻有宰相之子孙送军前报效者。
今嵩不惟咨送军门，而且诡托姓名，破坏祖宗之制。
彼蒋应奎、唐国相辈何怪其效尤耶？臣职守攸关，义
不敢隐，乞特赐究正，使天下晓然知朝廷有不可幸
之功，不可犯之法。臣虽得罪，死无所恨。”疏奏，直声震
朝廷。嵩父子大惧，力事弥缝。帝反责冕报，复下诏狱
拷讯，斥为民。冕得罪尚书聂豹，竟覆奏，如世蕃指矣。
隆庆初，录先朝直臣，起冕太仆少卿。遭母忧，未任卒。